Onnibusin perustaja tuo "Uberin" Tampereelle – Kyytiin pääsee jo heinäkuussa

Tampereella aloittaa lähiviikkoina kyytipalvelu, joka toimii samanlaisella toimintamallilla kuin yhdysvaltalainen Uber. Onnibusin perustajana tutuksi tullut Pekka Möttö kertoo, että Kyyti-brändin alla toimiva alusta tulee käyttöön heinäkuussa. –Tähän asti Kyyti on ollut taksin jakamiseen perustuva palvelu. Nyt tuomme markkinoille pelkästään itselle tarkoitetun taksin, jossa jakaminen on lisäominaisuus. Möttö kertoo, että tarkoitus on saada alustan käyttäjiksi vähintään kymmeniä kuljettajia, jotta tarjontaa on uskottava määrä. Kaikki kuljettajat ajavat omilla ajoneuvoillaan, joille täytyy olla haettuna taksilupa. –Missään tapauksessa emme toimi sellaisella tyylillä, että kuka vain voi tulla ajamaan, Möttö sanoo. Lupia voi hakea Trafilta 1. heinäkuuta alkaen. Kilpailee osin hinnoilla Kuljettajat maksavat Kyydille "siivun" ajoista saamistaan korvauksista. Möttö ei kerro, paljonko osuus on, mutta sanoo, että se on muihin vastaaviin yrityksiin nähden kilpailukykyinen. –Jotta markkinoilla pystyy pitkäjänteisesti toimimaan, autoilijoille täytyy tarjota malli, joka mahdollistaa pitkäjänteisen toiminnan, Möttö arvioi. Kyyti aikoo kilpailla muita kyytipalveluja vastaan osin hinnoilla ja osin asiakaskokemuksella. Möttö ei paljasta, paljonko Kyydin kautta tilattu matka maksaa, mutta sanoo sen olevan edullinen nykyisin taksimatkoihin verrattuna. Matka maksetaan sovelluksella tilauksen yhteydessä. –Sitten kun on teknisesti mahdollista, tuomme joukkoliikenteen liput saataville saman sovelluksen kautta. Yritys on laajentunut jo ulkomaille Möttö kertoo, että yritys luo parhaillaan Sitran hankkeessa alustaa, jonka avulla on tarkoitus luoda kaupunkien ulkopuolelle joukkoliikennepalvelu ja "järkeistää" yhteiskunnan maksamia kuljetuksia. –Tavoitteenamme on kasvaa Suomessa asteittain valtakunnalliseksi. Ulkomailla olemme jo toimittaneet sovelluksen Sveitsiin. Lähiaikoina lanseeraamme Yhdysvalloissa, ja neuvottelut ovat pitkällä kolmessa eurooppalaisessa maassa sekä Vietnamissa.